Ég er hjartanlega sammála Andra Snæ Magnasyni þegar hann spyr í bók sinni Um tímann og vatnið hvort Ísland eigi að vera “ mús sem læðist ” eða hvort okkur beri “ skylda til að styðja þá sem eru undirokaðir . ” Svar Andra Snæs er afdráttarlaust eins og við var að búast . Þess vegna segir hann að hlálegt hafi verið að sjá leiðtoga landsins leggja á flótta við komu Dalai Lama andlegs leiðtoga Tíbet hingað til lands vorið 2009 . “ Mér þótti flótti ráðamanna umhugsunarverður , hver er tilgangur sjálfstæðis Íslands eða lýðræðisþjóða almennt ef þau standa ekki með rétti hins veika andspnis hinum sterka ? ” Undir þetta skrifa ég fullkomlega . Undirlægjuháttur íslenskra stjórnvalda gagnvart Kínastjórn náði náttúrlega mestum hæðum í júní 2002 við komu Jiang Zemin , þáverandi leiðtoga Kína . Gripið var til gríðarlegra öryggisráðstafana , skáeygu fólki á leið til Íslands var meinað að fara um borð flugvéla og komið var upp nauðungarbúðum í Njarðvíkurskóla þar sem grunaðir mótmælendur ( einkum úr Falung Gong hreyfingunni ) voru vistaðir . Að sögn munu aðrir hafa slæðst með inn fyrir múra hins nýja fjöldafangelsis , þar á meðal fræðimenn sem hugðust flytja fyrirlestra um alls óskyld mál við Háskóla Íslands . Ég minnist þess að ræða þessi mál í Kastljósi við skrifstofustjóra í dómsmálaráðuneyti þar sem ég tók sama pól í hæðina og Andri Snær gerir nú . Sennilega hefði þetta verið heppilegra dæmi að taka en feimni ríkisstjórnarinnar 2009 við að sjást með Dalai Lama og þar með móðga Kínverja . Það er vissulega rétt að ráðherrar urðu margir “ vant við látnir ” erlendis eða utan Reykjavíkur þegar fréttist af komu hins andlega manns en það átti ekki við um alla . Ég var heilbrigðisráðherra á þessum tíma og staðráðinn að hitta Dalai Lama að máli sem ég og gerði og sótti auk þess samkomu hans í Laugardalshöll . Þetta kom rækilega fram í fjölmiðlum á þessum tíma . Annað hefði reyndar skotið skökku við því margoft hafði ég tekið þátt í samstöðufundum með Tíbetum , fyrir framan sendiráð Kína og á baráttufundum þar sem ég hafði tekið til máls og hvergi dregið af mér . Slóðir á slíka viðburði er að finna í umfjölluninni sem vísað er til hér að neðan . Katrín Júlíusdóttir , iðnaðarráðherra , í sömu ríkisstjórn , hitti einnig Dalai Lama í Íslandsheimsókninni og þingmennirnir Björgvin Sigurðsson og Birgitta Jónsdóttir sem bæði höfðu beitt sér í tengslum við mannréttindabaráttu í Tíbet hittu hann einnig svo því sé til haga haldið .